A red and white checkered coat of arms

Description automatically generated with medium confidence

REPUBLIKA HRVATSKA

**MINISTARSTVO REGIONALNOGA RAZVOJA I FONDOVA EUROPSKE UNIJE**

PROGRAM

dodjele bespovratnih sredstava manifestacijama

u funkciji regionalnoga razvoja

# UVOD

Ministarstvo regionalnoga razvoja i fondova Europske unije (u nastavku teksta: Ministarstvo) nositelj je politike ravnomjernog regionalnog razvoja u skladu sa Zakonom o regionalnom razvoju Republike Hrvatske (Narodne novine, br. 118/18).

Program dodjele bespovratnih sredstava manifestacijama u funkciji regionalnoga razvoja potiče jačanje aktivnosti lokalnih organizacija čiji se razvojni potencijali realiziraju stvaranjem i mobiliziranjem različitih vrsta društvenog kapitala, što posljedično utječe na smanjenje podjele u društvu i osnaživanje i motiviranje pojedinca da se aktivno uključe u život lokalne zajednice.

Republika Hrvatska posjeduje i veliki turistički potencijal te široku ponudu tradicionalne kulturne baštine. Poticanjem razvoja i promocijom izvornih i inovativnih manifestacija cilj je potaknuti neiskorištene potencijale koji će dovesti do održivosti ponude te dati značajan doprinos regionalnom razvoju. Navedeni kapital značajan je potencijal za snažniji rast Republike Hrvatske u budućnosti.

U skladu s navedenim, Ministarstvo pokreće Program dodjele bespovratnih sredstava manifestacijama u funkciji regionalnoga razvoja (dalje u tekstu: Program) kroz koji će dugoročno unaprijediti regionalni razvoj Republike Hrvatske te u smislu dodane vrijednosti i očuvanja kulturne, turističke i druge ponude Republike Hrvatske poticati i promovirati prepoznatljivost lokalnih područja.

# CILJEVI

Ministarstvo regionalnoga razvoja i fondova europske unije dodjeljuje bespovratna novčana sredstva temeljem ovog Programa s ciljem poticanja regionalnoga razvoja Republike Hrvatske kroz organizaciju kulturnih, gastronomskih, enoloških, zabavnih i drugih manifestacija u smislu dodane vrijednosti te očuvanje kulturne, turističke i druge ponude Republike Hrvatske1.

1Organizacija sportske manifestacije nije prihvatljiva ukoliko predstavlja jedinu aktivnost manifestacije. Navedena aktivnost može biti prihvatljiva ukoliko čini sastavni dio manifestacije koja ima za cilj poticanje regionalnoga razvoja Republike Hrvatske. Manifestacije koje se odnose na protokolarne, ceremonijalne ili promotivne događaje kao što su organizacije svečanih sjednica općina/gradova nisu prihvatljive za sufinanciranje.

# KORISNICI

Prihvatljivi prijavitelji, odnosno podnositelji zahtjeva su:

* udruge, savez udruga i združeni savez udruga
* zadruge,
* zaklade i
* jedinice lokalne samouprave koje prema stupnju razvijenosti pripadaju I. skupini potpomognutih područja temeljem Odluke o razvrstavanju jedinica lokalne i područne (regionalne) samouprave prema stupnju razvijenosti („Narodne novine“, broj 3/24).

Prihvatljivi prijavitelji su podnositelji zahtjeva administrativno-teritorijalnog područja Republike Hrvatske izuzev otoka Republike Hrvatske2.

Prihvatljivi prijavitelji moraju biti registrirani u Registar neprofitnih organizacija u skladu sa Zakonom o financijskom poslovanju i računovodstvu neprofitnih organizacija („Narodne novine“, broj 121/14 i 114/22).

Prihvatljivi prijavitelj prihvatljive aktivnosti Programa provodi u okviru svoje registrirane djelatnosti.

2Neprihvatljivo područje provedbe projekta su otoci Republike Hrvatske te udruge, savez udruga, združeni savez udruga, zadruge i zaklade sa sjedištem na otoku obzirom da postoji mogućnost sufinanciranja projekata preko Programa „Hrvatski otočni proizvod“ i Programa poticanja razvoja civilnog društva na otocima.

# FINANCIRANJE

Sredstva za provedbu Programa osiguravaju se na pozicijama Državnog proračuna Republike Hrvatske u razdjelu 061, glava 05 Ministarstva regionalnoga razvoja i fondova Europske unije na A828001 administracija i upravljanje, konto 3811 tekuće donacije u novcu.

Najveći iznos bespovratnih sredstava koji se može odobriti je do 50% prihvatljivih troškova manifestacije, ali ne više od 10.000,00 eura (slovima: desettisućaeurainulaeurocenti) po korisniku.

Neće se financirati manifestacija čija je vrijednost manja od 2.000,00 eura (slovima: dvijetisućeeurainulaeurocenti).

# NAMJENA SREDSTAVA

Sredstva su namijenjena za sufinanciranje troškova nabave roba i usluga za neposrednu realizaciju manifestacija koje imaju lokalni, regionalni, nacionalni značaj i koje doprinose regionalnom razvoju i očuvanju kulturne, turističke i druge ponude Republike Hrvatske.

# PRIHVATLJIVOST TROŠKOVA

**Bespovratna sredstva mogu se koristiti za:**

* nabavu radnog/potrošnog materijala i roba vezanih za organizaciju manifestacije
* najam opreme (audio i vizualna tehnika, pozornica i sl.)
* najam prostora za održavanje manifestacije
* najam prijevoznih sredstava u svrhu prijevoza izvođača
* honorare i troškove smještaja te putne troškove izvođača i vanjskih suradnika temeljem ugovora
* troškove promocije manifestacije i reprezentacije3
* usluge zaštitarske službe
* druge opravdane troškove neposredne organizacije manifestacije.

3Trošak reprezentacije uključuje troškove hrane, pića i osvježenja za sudionike projektnih aktivnosti pri čemu ukupni iznos tih troškova ne može biti veći od 15 % ukupno odobrenih bespovratnih sredstava Ministarstva.

**Bespovratna sredstva ne mogu se koristiti za:**

* troškove redovnog poslovanja organizatora manifestacije (plaće i ostala primanja zaposlenih, troškove prijevoza i putovanja zaposlenih, studijska putovanja, pokriće gubitaka, poreze i doprinose, otplatu kredita, carinske i uvozne pristojbe ili bilo koje druge naknade)
* izradu studija, elaborata, projektne i druge dokumentacije
* najam i kupnju vozila za redovno poslovanje organizatora manifestacije
* troškove uredskog poslovanja organizatora
* trošak suorganizacije manifestacije koji nastaje zbog angažmana fizičke osobe ili pravnog subjekta koji u prijavi nije označen kao organizator
* za sve druge troškove koji nisu vezani za realizaciju prijavljenog projekta i ciljeve Programa

# PODNOŠENJE ZAHTJEVA

Ministarstvo objavljuje Javni poziv za podnošenje zahtjeva za dodjelu bespovratnih sredstava manifestacijama u funkciji regionalnoga razvoja temeljem ovog Programa.

Podnositelj zahtjeva može podnijeti najviše jedan zahtjev za sufinanciranje manifestacije temeljem Javnog poziva.

Javnim pozivom definirat će se vremenski okvir prihvatljivih troškova manifestacija.

Javni poziv se objavljuje na službenoj mrežnoj stranici Ministarstva [www.razvoj.gov.hr](http://www.razvoj.gov.hr).

Način dostave potrebne dokumentacije propisuje Ministarstvo Javnim pozivom.

Nositelj Programa je Uprava za regionalni razvoj (u nastavku teksta: Uprava). Uprava je odgovorna za programske aktivnosti i provedbu Programa.

# DOKUMENTACIJA KOJA SE DOSTAVLJA UZ ZAHTJEV

Prijava na Javni poziv treba sadržavati:

* Dodatak A – Kontrolni obrazac
* Dodatak B – Proračun projekta
* Dodatak C – Dinamički plan
* Izvadak iz Registra udruga Republike Hrvatske ili Izvadak iz sudskog registra ili Izvadak iz Registra zaklada Republike Hrvatske, ne stariji od 30 dana od dana raspisivanja Javnog poziva
* Izvadak iz Registra neprofitnih organizacija, ne stariji od 30 dana od dana raspisivanja Javnog poziva (kod Opcije ispisa iz Registra neprofitnih organizacija Izvještaj izvesti u .pdf format i uključiti zaglavlje i podnožje kod ispisa)
* dokaz o pravnom statusu organizatora manifestacije
* potvrdu nadležne Porezne uprave o nepostojanju duga prema državi (ne starija od 30 dana od dana podnošenja zahtjeva)
* Potvrda o učitanom financijskom izvještaju jedince lokalne i područne (regionalne) samouprave, proračunskog i izvanproračunskog korisnika (prema Zakonu o financijskom poslovanju i računovodstvu neprofitnih organizacija (Narodne novine, broj 121/14 i 114/22))
* Uvjerenje odgovorne osobe podnositelja zahtjeva da se protiv nje ne vodi kazneni postupak

Sva dokumentacija potrebna za prijavu na Javni poziv objavljena je na mrežnim stranicama Ministarstva na sljedećoj poveznici [https://razvoj.gov.hr/.](https://razvoj.gov.hr/)

Ministarstvo može Javnim pozivom propisati i dodatnu dokumentaciju prijave te zadržava pravo od predlagatelja zatražiti dodatna pojašnjenja zahtjeva u postupku pregleda pristiglih zahtjeva.

# ZAHTJEVI KOJI SE NEĆE RAZMATRATI

Neće se razmatrati zahtjevi:

* s nepotpunim podacima i nepotpunom dokumentacijom (prijave u kojima se ne dostave podaci svih kriterija za ocjenu neće se uzeti u daljnje razmatranje)
* koji se ne dostave u roku
* zahtjevi subjekata koji ne mogu biti Korisnici ovog Programa
* zahtjevi subjekata koji u prethodne tri godine nisu izvršili ugovorne obveze prema Ministarstvu ili su nenamjenski trošili prethodno dodijeljena bespovratna sredstva.

# ZAPRIMANJE I VREDNOVANJE ZAHTJEVA

Za postupak odabira zahtjeva za sufinanciranje, ministar Odlukom osniva Povjerenstvo.

Povjerenstvo razmatra zaprimljene zahtjeve, ocjenjuje prihvatljivost zahtjeva, vrednuje zahtjeve sukladno kriterijima utvrđenim Javnim pozivom, utvrđuje prijedlog Odluke o odabiru i dodjeli bespovratnih sredstava sukladno utvrđenim bodovima i rezultatima rangiranja.

Povjerenstvo čine predsjednik i članovi, a ukupan broj članova Povjerenstva je neparan. Predsjednik povjerenstva saziva sjednice Povjerenstva, predsjeda istima te određuje zapisničara koji o sjednicama sastavlja zapisnik.

U postupku zaprimanja zahtjeva i administrativne provjere utvrđuje se udovoljavaju li pristigli zahtjevi postavljenim uvjetima prihvatljivosti.

Zahtjev koji udovoljava svim uvjetima prihvatljivosti upućuje se u postupak vrednovanja u skladu s propisanim procedurama.

Povjerenstvo u postupku vrednovanja dodjeljuje bodove svakom prihvatljivom zahtjevu u skladu s propisanim procedurama i u skladu s kriterijima za vrednovanje raspisanim u Javnom pozivu (najviše 100 bodova). Kriterij koji se odnosi na indeks razvijenosti JLS-a vrednovati će se prema mjestu održavanja manifestacije, poštovat će se i kriteriji dugotrajnosti održavanja manifestacije, broj dana trajanja manifestacije, sociokulturni i ekonomsko-turistički učinci te usklađenost predloženih aktivnosti sa ciljevima Programa.

Nakon provedenog postupka vrednovanja Povjerenstvo sastavlja Listu prijedloga za odabir.

Sredstva će se odobravati prihvatljivim zahtjevima prema bodovnoj listi od najvećeg broja na niže, do krajnje raspodjele ukupnog iznosa proračunskih sredstava namijenjenih za Javni poziv.

Dodijeljena sredstva sufinanciranja mogu biti jednaka ili manja od traženih u zahtjevu.

Ministar donosi Odluku o odabiru i potvrđuje iznos financiranja za svaki odabrani zahtjev za sufinanciranjem, a sukladno dostavljenoj Listi za odabir i ukupno raspoloživim sredstvima za Program.

Ukoliko se neki od odabranih zahtjeva neće moći provesti ili se na pojedinim odabranim zahtjevima postignu uštede te ukoliko Ministarstvo osigura dodatna sredstava za Javni poziv, Ministar može, na prijedlog Povjerenstva, sukcesivno donositi Odluku o odabiru.

# UGOVARANJE

Nakon što je donesena Odluka o odabiru, podnositelj zahtjeva dobiva naziv „Korisnik“.

Odabrani zahtjev čini jedna ili više prihvatljivih aktivnosti koje zajednički provode Ministarstvo i Korisnik na prihvatljivoj manifestaciji u provedbenom razdoblju.

Nakon donošenja Odluke o odabiru projekata Ministarstvo s Korisnikom sklapa Ugovor o financiranju u kojem su definirana međusobna prava i obveze te nadzor namjenskog korištenja sredstava.

Odobreni iznos sufinanciranja predstavlja najviši iznos kojim Ministarstvo može financirati odobreni zahtjev u provedbenom razdoblju.

# NAČIN ISPLATE SREDSTAVA

Nakon što su ispunjeni uvjeti iz Ugovora, Ministarstvo obavlja plaćanje na račun Korisnika prema dostavljenom Završnom izvješću o provedbi i Zahtjevu za nadoknadu sredstava za stvarno izvedene radove/izvršene usluge, najkasnije u roku od 30 dana od dana podnošenja potpunog izvješća poštom na adresu:

**Ministarstvo regionalnoga razvoja i fondova Europske unije**

**Uprava za regionalni razvoj**

**Miramarska cesta 22**

**10 000 Zagreb**

# NADZOR

Ministarstvo obavlja nadzor nad namjenskim korištenjem sredstava putem pisanog izvješća s pratećom dokumentacijom (dokazima o korištenju sredstava) koje korisnik sredstava u ugovorenom roku dostavlja Ministarstvu.

Po potrebi, obavlja se i dodatni nadzor očevidom kod korisnika sredstava.

U slučaju utvrđivanja objektivnih okolnosti koje su utjecale na nemogućnost ispunjenja obveza koje proizlaze iz ovog Programa i koje su utvrđene Ugovorom, korisnik sredstava je dužan odmah o tome obavijestiti Ministarstvo pisanim putem.

U slučaju utvrđivanja nepravilnosti u korištenju odobrenih sredstava, Ministarstvo donosi Odluku o povratu sredstava, a korisnik je dužan vratiti ista u roku 15 dana od zaprimanja takve odluke.

# OBVEZE KORISNIKA SREDSTAVA

Obveze korisnika sredstava su:

* bespovratna sredstva iskoristiti namjenski
* Ministarstvu dostaviti financijsko izvješće o korištenju sredstava s pratećom dokumentacijom koja potvrđuje navode u izvješću (preslike računa i ugovora za troškove nabave roba odnosno usluga, izvatke o stanju i promjenama na transakcijskom računu koji dokazuju da je za izvedene aktivnosti na Projektu izvršeno plaćanje, fotodokumentacija izvršenja radova/isporuke usluga te druga dokumentacija sukladno naravi manifestacije i ugovoru)
* na zahtjev Ministarstva pružiti na uvid i dodatnu naknadno traženu dokumentaciju

# PROMIDŽBA I VIDLJIVOST

Posebnu pozornost u provedbi Programa potrebno je posvetiti promociji aktivnosti te poticanju lokalne zajednice na promicanje vrijednosti Programa i aktivnosti koje se kroz njega provode.

Ministarstvo će sve važne informacije uz provedbu Programa objavljivati putem službene mrežne stranice Ministarstva <https://razvoj.gov.hr/>

Korisnici su se dužni pravovremeno informirati o svim fazama provedbe aktivnosti te Ministarstvo neće snositi odgovornost za propuštene informacije.

# DONOŠENJE PROGRAMA

Program donosi ministar Odlukom o prihvaćanju Programa, nakon čega se raspisuje Javni poziv.